b"\n_START_ARTICLE_\nAlex Goldfarb\n_START_SECTION_\nBiografie\n_START_PARAGRAPH_\nAlex Goldfarb s-a n\xc4\x83scut la data de 1 iunie 1947, \xc3\xaen ora\xc8\x99ul Seini (jude\xc8\x9bul Maramure\xc8\x99), \xc3\xaentr-o familie de etnie evreiasc\xc4\x83. A emigrat \xc3\xaen Israel \xc3\xaen anul 1963. \xc8\x98i-a efectuat serviciul militar \xc3\xaen cadrul trupelor paramilitare._NEWLINE_A lucrat ca electrician, printre altele la Compania Israelian\xc4\x83 de Electricitate, manifest\xc3\xa2ndu-se foarte activ \xc3\xaen cadrul sindicatului lucr\xc4\x83torilor acestei companii. A fost membru al Consiliului Director al Sindicatului Electricienilor din Israel. \xc3\x8en paralel, a absolvit Facultatea de Administra\xc8\x9bie a Afacerilor la Colegiul de administra\xc8\x9bie \xe2\x80\x9dMichlala LeMinhal\xe2\x80\x9d din Israel._NEWLINE_A intrat \xc3\xaen politic\xc4\x83 \xc3\xaen cadrul Partidului de dreapta Tzomet, fiind ales ca membru al Secretariatului \xc8\x99i al Comitetului Financiar al acestui partid. De asemenea, a fost \xc8\x99i membru al Mi\xc8\x99c\xc4\x83rii pentru Reforma Guvernamental\xc4\x83._NEWLINE_\xc3\x8en anul 1992, Alex Goldfarb a fost ales ca deputat \xc3\xaen Knesset (Parlamentul statului Israel), pe lista Partidului de dreapta Tzomet, a popularului general \xc3\xaen rezerv\xc4\x83 Rafael Eitan, care a ob\xc8\x9binut atunci un num\xc4\x83r record de opt locuri \xc3\xaen Parlament. Cum Partidul Muncii din Israel care a ob\xc8\x9binut cele mai multe locuri \xc3\xaen Knesset la alegerile din 1992, a format guvernul, Partidul Tzomet a r\xc4\x83mas \xc3\xaen opozi\xc8\x9bie. Goldfarb a fost membru \xc3\xaen Comisia economic\xc4\x83 a Knessetului \xc8\x99i ulterior ca membru al Comisiei Controlului de Stat._NEWLINE_La data de 7 februarie 1994, deputa\xc8\x9bii Partidului Tzomet Alex Goldfarb, Gonen Segev \xc8\x99i Esther Salmovitz s-au desprins din Tzomet \xc8\x99i au format fac\xc8\x9biunea parlamentar\xc4\x83 Yi'ud. La 2 ianuarie 1995, Goldfarb a fost numit ca ministru adjunct al locuin\xc8\x9belor \xc8\x99i construc\xc8\x9biilor, dup\xc4\x83 ce fac\xc8\x9biunea Yi'ud s-a al\xc4\x83turat guvernului condus de c\xc4\x83tre Itzhak Rabin. Acest lucru \xc3\xaei era necesar lui Rabin, pentru a dispune de majoritate parlamentar\xc4\x83 \xc3\xaen scopul ratific\xc4\x83rii Acordului palestiniano-israelian de la Oslo._NEWLINE_\xc3\x8en noiembrie 1995, \xc3\xaempreun\xc4\x83 cu Esther Salmovitz (\xc8\x99i ea de origine rom\xc3\xa2n\xc4\x83), a p\xc4\x83r\xc4\x83sit fac\xc8\x9biunea Yi'ud \xc8\x99i au format fac\xc8\x9biunea Atid. Goldfarb \xc8\x99i-a p\xc4\x83strat postul \xc3\xaen cadrul Ministerului \xc8\x99i \xc3\xaen perioada 22 noiembrie 1995 - 18 iunie 1996 \xc3\xaen guvernul format de c\xc4\x83tre Shimon Peres, la scurt timp dup\xc4\x83 asasinarea premierului Itzhak Rabin._NEWLINE_\xc3\x8en prezent, Alex Goldfarb lucreaz\xc4\x83 ca director de companie. Pe l\xc3\xa2ng\xc4\x83 limba ebraic\xc4\x83, el vorbe\xc8\x99te \xc8\x99i limbile maghiar\xc4\x83 \xc8\x99i rom\xc3\xa2n\xc4\x83."